ΟΔΗΓΊΑ 2005/74/ΕΚ ΤΗΣ ΕΠΙΤΡΟΠΉΣ της 25ης Οκτωβρίου 2005 για την τροποποίηση της οδηγίας 90/642/ΕΟΚ του Συμβουλίου σχετικά με τις ανώτατες περιεκτικότητες για τα κατάλοιπα των φυτοφαρμάκων ethofumesate, lambda-cyhalothrin, methomyl, pymetrozine και thiabendazole που καθορίζονται σ’ αυτήν (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανώτατων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών (1), και ιδίως το άρθρο 7, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), και ιδίως το άρθρο 4 παράγραφος 1 στοιχείο στ), Εκτιμώντας τα ακόλουθα: (1) Σύμφωνα με την οδηγία 91/414/ΕΟΚ, οι εγκρίσεις για τη χρήση φυτοπροστατευτικών προϊόντων σε συγκεκριμένες καλλιέργειες εμπίπτουν στην αρμοδιότητα των κρατών μελών. Οι εγκρίσεις αυτές πρέπει να βασίζονται στην αξιολόγηση των συνεπειών για την ανθρώπινη υγεία και για την υγεία των ζώων καθώς και της επίδρασής τους στο περιβάλλον. Μεταξύ των στοιχείων που πρέπει να λαμβάνονται υπόψη στις εν λόγω αξιολογήσεις συγκαταλέγονται η έκθεση του χειριστή και των παρευρισκομένων, οι συνέπειες για το χερσαίο και το υδάτινο περιβάλλον και τον αέρα, καθώς επίσης και οι συνέπειες για τον άνθρωπο και τα ζώα μέσω της κατανάλωσης καταλοίπων στις καλλιέργειες στις οποίες χρησιμοποιήθηκαν φυτοφάρμακα. (2) Οι ανώτατες περιεκτικότητες για τα κατάλοιπα αντικατοπτρίζουν τη χρήση ελαχίστων ποσοτήτων φυτοφαρμάκων για την αποτελεσματική προστασία των φυτών, που εφαρμόζονται κατά τρόπο ώστε η ποσότητα των καταλοίπων να είναι η ελάχιστη δυνατή και τοξικολογικώς αποδεκτή, ιδίως όσον αφορά την εκτιμώμενη λήψη μέσω της διατροφής. (3) Οι ανώτατες περιεκτικότητες για τα κατάλοιπα φυτοφαρμάκων πρέπει να επανεξετάζονται και είναι δυνατή η τροποποίησή τους προκειμένου να λαμβάνονται υπόψη νέες χρήσεις, νέα στοιχεία και νέα δεδομένα. (4) Οι ανώτατες περιεκτικότητες για τα κατάλοιπα καθορίζονται στο κατώτερο όριο του αναλυτικού προσδιορισμού όταν οι επιτρεπόμενες χρήσεις φυτοπροστατευτικών προϊόντων δεν οδηγούν στην ύπαρξη ανιχνεύσιμων περιεκτικοτήτων για τα κατάλοιπα φυτοφαρμάκων μέσα ή επάνω στα τρόφιμα, ή όταν δεν υπάρχουν εγκεκριμένες χρήσεις ή όταν οι χρήσεις για τις οποίες έχουν χορηγήσει έγκριση τα κράτη μέλη δεν συνοδεύονται από τα απαραίτητα στοιχεία ή όταν οι χρήσεις σε τρίτες χώρες από τις οποίες προκύπτουν κατάλοιπα επάνω ή μέσα σε τρόφιμα τα οποία μπορεί να τεθούν σε κυκλοφορία στην κοινοτική αγορά, δεν συνοδεύονται από τα απαραίτητα στοιχεία. (5) Έχουν κοινοποιηθεί στην Επιτροπή πληροφορίες για νέες ή τροποποιημένες χρήσεις ορισμένων φυτοφαρμάκων τα οποία καλύπτονται από την οδηγία 90/642/ΕΟΚ. Πρόκειται για τα ethofumesate, lambda-cyhalothrin, methomyl, pymetrozine και thiabendazole. Όσον αφορά τα φυτοφάρμακα lambda-cyhalothrin, methomyl και pymetrozine για τα οποία υπάρχει δόση αναφοράς οξείας έκθεσης (ΔΑΟΕ), η οξεία έκθεση των καταναλωτών αξιολογήθηκε και εκτιμήθηκε με βάση καθένα από τα προϊόντα διατροφής που ενδέχεται να περιέχουν κατάλοιπα των φυτοφαρμάκων αυτών, σύμφωνα με τις διαδικασίες και τις πρακτικές που χρησιμοποιούνται προς το παρόν στην Ευρωπαϊκή Κοινότητα, λαμβανομένων υπόψη των κατευθυντήριων γραμμών που δημοσιεύθηκαν από την Παγκόσμια Οργάνωση Υγείας. Οι γνώμες της επιστημονικής επιτροπής φυτών και ιδίως οι συμβουλές και οι συστάσεις σχετικά με την προστασία των καταναλωτών προϊόντων διατροφής που έχουν υποστεί επεξεργασία με φυτοφάρμακα έχουν ληφθεί υπόψη. Από την αξιολόγηση πρόσληψης των lambda-cyhalothrin, methomyl και pymetrozine προκύπτει ότι, με τον καθορισμό των εν λόγω ανώτατων περιεκτικοτήτων, δεν θα σημειωθεί υπέρβαση της δόσης αναφοράς οξείας έκθεσης (ΔΑΟΕ). Όσον αφορά τα ethofumesate και thiabendazol, από μία αξιολόγηση των διαθέσιμων πληροφοριών προκύπτει ότι δεν απαιτείται ΔΑΟΕ και ότι, επομένως, δεν είναι απαραίτητη βραχυπρόθεσμη αξιολόγηση. (6) Συνεπώς κρίνεται σκόπιμος ο καθορισμός νέων ανωτάτων περιεκτικοτήτων για τα κατάλοιπα των εν λόγω φυτοφαρμάκων. (7) Με βάση τις τεχνολογικές και επιστημονικές εξελίξεις, κρίνεται σκόπιμος ο καθορισμός ειδικών ανώτατων περιεκτικοτήτων για τα κατάλοιπα προϊόντων τα οποία είναι σχετικά νέα στην Κοινότητα όπως τα προϊόντα «καρποί παπαίας» και «ρίζες μανιόκας (cassava)». Κατά συνέπεια, πρέπει να τροποποιηθεί ανάλογα ο κατάλογος παραδειγμάτων στο πλαίσιο των ομάδων που καθορίζονται στο παράρτημα Ι της οδηγίας 90/642/ΕΟΚ. (8) Ο καθορισμός ή η τροποποίηση, σε κοινοτικό επίπεδο, προσωρινών ανώτατων περιεκτικοτήτων δεν εμποδίζει τα κράτη μέλη να ορίσουν προσωρινές ανώτατες περιεκτικότητες για το ethofumesate σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ και το παράρτημα VI της εν λόγω οδηγίας. Θεωρείται ότι μια περίοδος τεσσάρων ετών επαρκεί για να επιτραπούν περαιτέρω χρήσεις της συγκεκριμένης δραστικής ουσίας. Μετά την περίοδο αυτή οι προσωρινές ανώτατες περιεκτικότητες θα πρέπει να οριστικοποιηθούν. (9) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο παράρτημα Ι της οδηγίας 90/642/ΕΟΚ στην κατηγορία 1 vi) διάφορα φρούτα, μεταξύ των προϊόντων «ελιές» και «καρποί της πασιφλόρας» προστίθεται το προϊόν «καρποί παπαίας». Στο παράρτημα Ι της οδηγίας 90/642/ΕΟΚ στην κατηγορία 2 i), μεταξύ των προϊόντων «καρότα» και «ραπανοσέλινα» προστίθεται το προϊόν «ρίζες μανιόκας (cassava)». Άρθρο 2 Η οδηγία 90/642/ΕΟΚ τροποποιείται ως εξής: 1) στο παράρτημα ΙΙ τα μέγιστα όρια υπολειμμάτων των φυτοφαρμάκων ethofumesate, lambda-cyhalothrin, methomyl, pymetrozine, και thiabendazole αντικαθίστανται από εκείνα του παραρτήματος Ι της παρούσας οδηγίας· 2) στο παράρτημα ΙΙ προστίθενται τα μέγιστα όρια υπολειμμάτων του φυτοφαρμάκου ethofumesate όπως καθορίζεται στο παράρτημα II της παρούσας οδηγίας. Άρθρο 3 1. Τα κράτη μέλη θεσπίζουν και δημοσιεύουν, το αργότερο έως τις 26 Απριλίου 2006, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων και υποβάλλουν πίνακα αντιστοιχίας μεταξύ των εν λόγω διατάξεων και της παρούσας οδηγίας. Εφαρμόζουν τις διατάξεις αυτές από τις 27 Απριλίου 2006. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. 2. Τα κράτη μέλη κοινοποιούν στην Επιτροπή το κείμενο των κυρίων διατάξεων εθνικής νομοθεσίας που εκδίδουν στον τομέα που καλύπτεται από την παρούσα οδηγία. Άρθρο 4 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 25 Οκτωβρίου 2005.

[Source: multi_eurlex | Tokens: 6211]